empirisme
Empirisme, filosofisk retning, ifølge hvilken al viden om virkeligheden opnås gennem sanserne. Da det således benægtes, at man kan opnå viden om virkeligheden ved udelukkende at anvende fornuften (såkaldt a priori-viden), står empirismen i modsætning til rationalismen.
Empirismen består af to hovedteser. Den første går ud på, at alle de meningsfulde begreber, vi besidder, er afledt af sanseerfaringen. Den anden går ud på, at al viden er erfaringsbaseret.
Empiristerne deler sig her i to grupper med hver sit syn på erfaringer: Én gruppe, der mener, at det, vi erfarer, er private, mentale oplevelser, og én, der mener, at vi erfarer en objektiv virkelighed, der eksisterer uafhængigt af den måde, den erfares på.